Broliai Grimai
Broliai Grimai (vok. Brüder Grimm arba Die Gebrüder Grimm, Jakobas, 1785 m. sausio 4 d. Hanau – 1863 m. rugsėjo 20 d. Berlyne, ir Vilhelmas, 1786 m. vasario 24 d. Hanau – 1859 m. gruodžio 16 d. Berlyne) – vokiečių kalbininkai, tautosakininkai, pasakininkai. Rinko tautosaką ir išleido keletą rinkinių „Brolių Grimų pasakos“, kurie gan greit išpopuliarėjo. Pasakų rinkimą 1803 m. paskatino brolių Grimų pažintis Marburgo universitete su rašytojais romantikais Clemens Brentano ir Achim von Arnim, kurie sužadino brolių smalsumą ir susidomėjimą pasakomis. 1816–1818 m. Berlyne jie taip pat išleido dviejų tomų rinkinį „Vokiečių legendos“, remdamiesi tuo metu išleistomis viduramžių vokiečių kronikomis. Kartu su Karlu Lachmanu ir Georgu Beneke broliai Grimai yra laikomi germanų filologijos ir germanistikos pradininkais. Gyvenimo pabaigoje jie kūrė pirmąjį vokiečių kalbos žodyną: Vilhelmas mirė 1859 m. gruodį, o Jakobas užbaigė A, B, C ir E raides.